[{"text_idx": "#000025", "text": "Mae Cymru'n llawn arloesedd ac ysbryd entrepreneuraidd, ac mae nifer gynyddol o bobl yn sefydlu eu microfusnesau eu hunain. Yma, mae Joanna Davies yn rhannu ei phrofiad o ddechrau menter teganau a chyhoeddi, Joey Bananas..."}, {"text_idx": "#000026", "text": "Wales is full of innovation and entrepreneurial spirit, and an increasing number of people are establishing their own microbusinesses. Here, Joanna Davies shares her experience of starting a toy and publishing venture, Joey Bananas..."}, {"text_idx": "#000027", "text": "Mae\u2019n eitha heriol dechrau busnes bach newydd mewn economi sy\u2019n nerfus oherwydd ein hamgylchiadau gwleidyddol anffodus ar hyn o bryd. Ta waeth, haf diwetha fe wnaethon ni lansio ein cwmni bach crefftau newydd, Joey Bananas ar Gymru gan obeithio y byddai cwsmeriaid yn dod yn llu."}, {"text_idx": "#000028", "text": "A chwarae teg, mae\u2019r ymateb wedi bod yn bositif iawn. Rydyn ni wedi gwerthu ein cynnyrch dwyieithog lliwgar, llawn bwystfilod bach mewn ffeiriau crefftau yn y Barri, y Fenni, Caerdydd, Sain Ffagan a Chasnewydd hyd yn hyn."}, {"text_idx": "#000029", "text": "Fy ngw\u0302r, Steve, dylunydd proffesiynol yn ei waith bob dydd, yw\u2019r un sy\u2019n creu\u2019r cynnyrch achos dwi\u2019n ei chael hi\u2019n anodd gosod bocs cardboard flatpac gyda\u2019i gilydd. Daw Steve o gyffuniau Blackpool yn wreiddiol ac mae\u2019n ddi Gymraeg. Ond wedi treulio ugain mlynedd yng Nghymru ac yn fy nghwmni i, mae e\u2019n deall peth geirfa sylfaenol ac yn fwy tanbaid na fi o ran cynhyrchu nwyddau dwyieithog."}, {"text_idx": "#000030", "text": "Mae e wrth ei fodd yn dylunio, a phrintio drwy waith llaw ond mae e\u2019n eitha swil a dyw e ddim yn werthwr hyderus. Felly dyna lle dwi\u2019n dod mewn yn gwisgo fy het gwerthu \u2018Del Boy\u2019 yn y marchnadoedd crefft yn ceisio perswadio\u2019r cwsmeriaid bach a mawr i agor eu waledi."}, {"text_idx": "#000031", "text": "Ein creadigaeth pennaf yw\u2019r \u2018Bwci-Bo!\u2019 Er taw \u2018ysbryd\u2019 yw\u2019r Bwci-Bo neu \u2018hobgoblin\u2019 (beth bynnag yw hwnnw) yn o\u0302l y Geiriadur, rydyn ni wedi ei ddehongli fel bwystfil bach blewog a lliwgar (rhag dychryn y plant!)."}, {"text_idx": "#000032", "text": "Mae gwahanol fersiynau o\u2019r Bwci\u2019n ymddangos mewn tegannau meddal mae Steve yn creu a gwni\u0308o ei hun (dysgodd fel i wnio\u2019n ddiweddar i gael gwneud y tegannau), ar lyfrau nodiadau, ar brintiau, ar fagiau ac yn fwyaf diweddar yn brif gymeriad ein llyfr stori newydd, Y Bwci-Bo!."}, {"text_idx": "#000033", "text": "Dwi wedi cyhoeddi saith llyfr yn y gorffennol gyda Gwasg Gomer (\u2018shameless plug\u2019 fan hyn) -fel y nofelau Ffreshars a Mr Perffaith. Ond mae\u2019n anoddach cael cytundeb cyhoeddi dyddiau ma ac wrth gwrs mae\u2019r cyhoeddwr yn mynd a\u0302 90% o\u2019r elw. Felly pan cawson ni\u2019r syniad o greu llyfr stori bach am y Bwci-Bo fe benderfynon ni gyhoeddi fe ein hunain drwy ddefnyddio argraffdy allanol. Dyna ffordd i ni gael ei gyhoeddi\u2019n gyflym (gall y broses gymryd misoedd gyda chyhoeddwr os ydyn nhw eisiau ei gyhoeddi yn y lle cyntaf), rheoli\u2019r gwaith creadigol ein hunain ac yn bwysig iawn, cadw\u2019r holl elw."}, {"text_idx": "#000034", "text": "Fe wnaethon ni ymchwil i weld pa fath o lyfrau oedd yn boblogaidd yn y farchnad heddiw gan dalu sylw i hyd y llyfrau a pha mor anodd oedd yr eirfa i\u2019r oed darged (2-6 oed). Ac hefyd fe wnaethon ni dreialu\u2019r stori drwy eu hadrodd i\u2019n nau bach sy\u2019n dair oed."}, {"text_idx": "#000035", "text": "Fe wnaethon ni sylwi bod llawer o lyfrau Cymraeg i blant yn gyfeithiadau o lyfra enwog Saesneg. A doedden ni ddim eisiau hynny. Mae\u2019r Bwci-Bo yn greadigaeth Gymraeg yn gyntaf ac roedd hi\u2019n her i fi gael y geiriau i odli yn Gymraeg ac yna\u2019n Saesneg ac i gyd-fynd gyda\u2019r un lluniau. Wnes i eitha mwynhau\u2019r sialens a dwi\u2019n meddwl ein bod ni wedi llwyddo i greu llyfr bach llwyddiannus yn y ddwy iaith."}, {"text_idx": "#000036", "text": "Fe wnaeth y llyfr (sy\u2019n \u00a35) ac yn 30 tudalen werthu fel slecs yn ein marchnadoedd crefft Nadolig. Yn ddiddorol iawn roedd y llyfrau Cymraeg yn gwerthu\u2019n well na\u2019r Saesneg gyda nifer o rieni di-Gymraeg yn eu prynu i\u2019w plant. Mae\u2019n anoddach i werthu\u2019r llyfr o\u2019n siop ar-lein fodd bynnag gan fod yna gymaint o gystadleuaeth. Falle bod rhaid i bobl ei gael e yn eu dwylo cyn prynu. Mae hyn yn wir am grefftau yn gyffredinol dwi\u2019n meddwl. Mae\u2019n gystadleuol ofnadwy gyda\u2019r byd a\u2019i frawd yn gwerthu cynnyrch ar wefannau fel etsy. Ac rydyn ni dal yn newydd. Fodd bynnag, mae llwyddiant y llyfr yn y marchnadoedd wedi\u2019n sbarduno i greu llyfr arall yn y dyfodol ac yn dangos nad oes angen cyhoeddwr os oes gennych sgiliau dylunio a marchnata eich hunan."}, {"text_idx": "#000037", "text": "Eleni mae teulu\u2019r Bwci-Bo yn ehangu. Ma Steve wrthi\u2019n creu tegannau pren a chynnyrch newydd arall. Rydyn ni\u2019n gobeithio cymryd rhan mewn mwy o ffeiriau crefftau yn yr haf, felly os wnewch chi weld ein stondin, galwch heibio i\u2019n gweld a chael gafael yn eich Bwci-Bo."}, {"text_idx": "#000038", "text": "Yn ddiddorol iawn roedd y llyfrau Cymraeg yn gwerthu\u2019n well na\u2019r Saesneg gyda nifer o rieni di-Gymraeg yn eu prynu i\u2019w plant."}, {"text_idx": "#000039", "text": "Fersiwn dwyieithog / Bilingual version"}, {"text_idx": "#000040", "text": "joeybananashandmade.co.uk / jbhandmade / joeybananashandmade"}, {"text_idx": "#000045", "text": "Sut all canwr gwerin ifanc fod yn hen law, dwch? Mae\u2019n amhosibl,"}, {"text_idx": "#000051", "text": "Wyt ti'n hoffi pe\u0302l-droed neu reslo? Neu gerddoriaeth? Dyma adolygiad o albwm"}]